정조 14년
庚戌八月二十八日卯時上御熙政堂抄啓文臣親試日次儒生講製入侍時行都承旨趙宗鉉行左承旨李儒敬右承旨李敏采左副承旨徐瀅修右副承旨洪義榮同副承旨柳文養記事官徐有聞假注書洪樂游記注官白慶楷金鳳顯以次進伏訖上曰試官以下行禮事分付可也賤臣承命出傳抄啓文臣親試試官左議政蔡濟恭行戶曹判書鄭民始行副司直鄭東浚李晩秀尹行任儒生製講試官行司直吳載純禮曹判書金憙行大司成徐鼎修兵曹參議金履正禮曹參議李洪載入就位行四拜禮後以次進伏上命民始鼎修書御題訖命懸題上敎瀅修曰應講儒生亦卽呼名開講可也上曰次對同爲入侍事分付可也有聞承命出傳左議政蔡濟恭左參贊金華鎭行戶曹判書鄭民始行副司直金文淳鄭好仁刑曹判書趙鼎鎭行副司直徐有大金持默李邦一行左承旨李儒敬記事官徐有聞事變假注書金羲淳記注官白慶楷金鳳顯司諫洪彦喆執義李思祚持平李鎭宅正言尹悌東以次進前濟恭曰夜間聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰此忠淸監司鄭存中狀啓也以爲本營屬牙兵習操似此豐登之歲不宜因循抛置行操後犒饋賞格米四百二十餘石亦爲區劃事竝令廟堂稟旨分付矣今年水陸操俱已行之牙兵操鍊姑令權停恐無不可矣上曰依爲之出擧條濟恭曰此江華留守申大升狀啓也以爲本府軍餉幾盡散貸於京外各處目下留庫不過爲三萬四千五百餘石久遠貸去雖難一一責報至於戶惠廳則比之他處其數倍蓰今番嶺南漕船拯米太之分給本府民戶者惠廳當納米爲九十石太爲五十二石數雖零星以此計報在軍餉猶可爲添補之道且舊貸之代捧拯米亦多其例請令廟堂稟旨分付矣狀辭所請雖甚零星許施何難而戶判方入侍一番下詢而處之恐好矣上曰戶判之意何如民始曰數甚零星有不足持難而但該府則此米之添補無甚關緊本曹則穀物不足雖百餘石米太亦可補用且拯米非特今年而已一番許施後以爲例毋論多少每欲執留則不無後弊惠廳則穀物稍裕此米之得失不足有無而本曹則實難許給矣濟恭曰戶曹廳當納米太俱甚數少一施一否恐或近於瑣細矣上曰置之可也出擧條濟恭曰頃因戶曹判書鄭民始所啓北道內寺奴婢宣頭案修正時所費參量除減之意問于本道狀聞稟處他道一體關問事命下矣卽見京畿監司金思穆狀啓則以爲本道自罷刷官以後宣案尙未擧行故所入物力姑難的知而道內奴婢自來數少口錢亦隨而不多每口五錢較量雜費似無濫捧之可論請令廟堂稟處矣本道奴婢數旣不多此後修案時使之依節目擧行宜矣上曰依爲之出擧條濟恭曰頃因戶曹判書鄭民始所啓北道內寺奴婢宣頭案修正時所費參量除減之意問于本道狀聞稟處他道一體關問事命下矣卽見原春監司尹師國狀啓則以爲去乙巳推刷時三陟等十五邑實貢奴婢都數爲二百二十五口平海等十一邑初無時存奴婢只都案依前修正而三陟等邑實貢奴婢每口五錢式收捧以爲都案雜費之資而太半不足其時道臣往復各邑守宰口錢外雜費不足之數分定各邑自官庫添補則到今更無減削之道依前擧行恐未知何如請令廟堂稟處而奴婢中年過百歲而載錄者欲知根派而已其身不在白地徵貢初無可論乙巳推刷時以時存實數比乙亥摠而尙有餘數句管備局其後每歲末隨其邑報以此邑之生産充代彼邑之闕額元無貢錢與口錢間白地侵徵之弊爲辭矣本道奴婢旣有摠外餘數則白徵之弊非所可論至於修案口錢自有各邑定規仍舊遵行之意分付何如上曰依爲之出擧條濟恭曰頃因戶曹判書鄭民始所啓北道內寺奴婢宣頭案修正時所費參量除減之意問于本道狀聞稟處他道一體關問事命下矣卽見忠淸監司鄭存中狀啓則以爲全義等十七邑改案當次之年則依節目每口各捧五錢需用於紙地等價而別無剩餘猶患不足德山等五邑雖有口錢名色而或三四錢一二錢各從邑例臨時收捧自官添補公州等十八邑初無口錢徵捧之事若當修案時則竝自防役廳替當林川等十四邑俱無應貢之奴婢而毋論內寺奴婢與各司奴婢旣無加徵之謬習又無剩餘之數爻到今別無削減之可論請令廟堂稟處而大抵奴婢之弊名以物故稱以逃亡生産則不現老除則冒錄其所査正有非猝乍間議到之事益加理會作成一副實摠追後狀聞爲辭矣湖西內奴婢修案時口錢或有依節目擧行之處或有未滿節目定數之處而別無濫徵之弊使之依此遵行而雖此後另加照察俾無容奸之意各別申飭何如上曰依爲之出擧條濟恭曰頃因咸陽御史崔顯重別單寺奴婢逃故白徵之弊本司草記批旨有何道何邑之弊峻弊歇遍擧關問使之逐邑條列狀聞後稟處之命矣依下敎關問諸道矣卽見京畿監司金思穆狀啓則枚擧各邑所報以爲蓋此奴婢逃故則別加頉給生産則詳査懸錄自是定式而只緣刷頉之失宜致有弊瘼之滋甚水原等十四邑外俱有其弊此後則營邑親執存拔以査現之類除白徵之弊則邑摠雖或不足通計一道不至大縮請令廟堂稟處矣刷官革罷後旣有道比摠定式營邑若能親執存拔盡心釐革則痼弊自當漸祛以此各別申飭何如上曰依爲之出擧條濟恭曰臣於梁山郡守南鶴聞上疏條件中有未及覆奏者敢達矣疏中以爲此後漕船致敗之邑三曰內拯得則散給民間過三日未拯者該邑守宰論以重勘而勿令給民改色一從典憲爲辭而批旨內詣道拯米太腐朽勿給民載在法典爾疏所請以三日爲限亦令廟堂草記回啓事命下矣拯米之腐朽不堪食者勿令散給民間朝家恩德逈出尋常若使給與不給有日限左右則奸弊不知至於何境三日爲限之請不可施矣置之何如上曰依爲之出擧條濟恭曰今番進士直赴以前例之無可據禮曹不能指揮必有一番稟定然後白牌修正時座次可以書塡故敢達矣上曰以節製直赴時榜目次第定座次付之元榜之下可也出擧條濟恭曰監試覆試隔日矣近來士習不古許多奸僞指不勝僂而其中外場無難往來尤屬絶痛此莫非軍卒與羅將輩外內相結或因門隙棘罅而傳致或因試官飯床與茶啖持入之時而潛相傳投致有傳說之狼藉此實不可使聞於人今番則另飭禁亂官及監試官不住詗察以嚴試場如有此等奸習而漫不致察過科後復有人言則當該禁亂官監試官繩以重律之意預爲出擧條申飭何如上曰依爲之出擧條濟恭曰伏聞紙廛市人輩言以爲九日製當前而正草無以措備云預爲發令然後似無窘速之患矣上命儒敬書榻敎曰九日製試紙以大好紙爲之濟恭曰冬至正使卽速差出然後會同坐起可以爲之云故敢達矣上曰別使之行多有殊異之擧云其在別般叩謝之道正使不可不另擇而大臣皆老病何以則爲好耶濟恭曰崇品重臣中差送恐或無妨矣上曰卿之年前奉使之行特別例也有難因以爲例予意則以光恩副尉差送爲好而但東平尉一人外曾無國朝已例云卿意何如乎濟恭曰自下擬望固所不敢而若自朝家有所拔例下敎則少無如何之端矣上曰若以光恩爲之則彼亦必知其拔例差遣之意而第以古例之罕有方此咨且矣濟恭曰特差以送少無不可矣上命傳敎曰政官牌招開政冬至正使今日政差出民始曰稅穀捧納時多有欠縮幻弄之事故査問該邑監色皆以爲渠輩則捧上裝載後臨發差定只受文書而上來故裝船之準數與否米色之精麤斛內之完欠初不知之云捧稅監色領運上納自是法典則外邑之不送實監色以他人臨時定送已極可駭縮穀徵捧之際弊端亦不少不可不另加嚴飭此後外邑之不以捧稅監色領運而上納時有欠縮幻弄之弊該守令從重論勘之意出擧條申飭何如上曰依爲之出擧條儒敬曰備堂奏事後入侍臺臣不卽傳啓次對罷退之時始欲進伏有損臺體入侍諸臺竝推考何如上曰依爲之出擧條上曰臺啓則出去臺廳傳啓可也命退次對諸臣以次先退上命瀅修書傳敎曰上舍生異於四學生況便殿召試別是異數在諸生亦豈不倍加敬謹乎然自入庭之初未見徐趨端拱之美甚至懸題與頒紙之時爭取而雜坐賢關尙齒之禮容可謂蔑如屑越姑勿論貽羞大矣入庭太學掌議色掌一竝停擧不飭之場中進去承旨爲先從重推考大司成亦爲從重推考掌務官拿處四館所首吏令攸司嚴治事分付上曰試官李洪載姜彝正代徐瀅修柳文養爲之出榻敎命敏采書傳敎曰今聞該堂言可知該房之掩置不傳該房承旨從重推考又命書傳敎曰下敎之後不爲輪回待令當該承旨竝遞差上曰承旨前望單子入之待下批牌招察任出榻敎命書傳敎曰日次儒生試取製述居首生員李寅默與元講純通有異曾無賜第之例直赴會試之次進士金秀臣孟賢大南翼中各給二分之次進士嚴耆生員尹載厚進士李準海給一分講幼學申在祿等皆不過略栍紙一卷筆二枝墨一笏賜給給分之類增廣初試已過勢難試取定座次來頭會試付初試榜下許付事分付秋到記九日製給分準此瀅修曰昨日有削科人尹命烈來待之命而聞方遭故不得來待云矣上曰欲於今日召試殿庭特許復科矣今聞遭故可矜聞命烈自是實才而伊時果因嚴畏而至於露拙云似無足怪矣瀅修等曰外間皆稱其實才向時事果出畏怯之太過云矣命退諸臣以次退出